BRAZÍLIA. Brazílsky krajne pravicový prezident Jair Bolsonaro vymenoval armádneho rezervného generála Joaquima Silvu e Lunu za šéfa štátneho energetického gigantu Petrobras po tom, ako skritizoval niekoľko po sebe idúcich zvýšení cien za palivo.
Informovala o tom v noci na sobotu tlačová agentúra AFP.
"Vláda sa rozhodla vymenovať Joaquima Silvu e Lunu za riaditeľa Petrobrasu, kde bude plniť svoju novú misiu. Po vyše dvoch rokoch nahradí súčasného šéfa spoločnosti Roberta Castella Branca," uvádza sa v stručnom ozname brazílskeho ministerstva baní a energetiky, ktorý Bolsonaro zverejnil na sociálnej sieti Facebook.
Loading...
Silva e Luna, bývalý minister obrany za vlády brazílskeho prezidenta Michela Temera, dosiaľ slúžil ako generálny riaditeľ priehrady a vodnej elektrárne Itaipú. Jeho nomináciu ešte musí potvrdiť predstavenstvo Petrobrasu.
Petrobras v tomto roku zvýšil ceny za palivo už štyrikrát, celkovo o takmer 35 percent.
Ceny za plynové nádoby, ktoré v Brazílii hojne využívajú chudobné rodiny, sa v roku 2021 taktiež značne zvýšili, čo pre obyvateľstvo sužované ekonomickými následkami koronavírusovej pandémie znamená ďalší zásah.
Bolsonaro vo štvrtok oznámil, že hodlá eliminovať na dva mesiace federálne colné tarify za naftu a plyn, zatiaľ čo jeho vláda hľadá riešenie pre zdraženie paliva.
Bývalá brazílska ľavicová prezidentka Dilma Rousseffová v rokoch 2014 a 2015 niekoľkokrát zmrazila ceny za palivo, a to napriek tomu, že cena ropy vtedy stúpala. Štátne zasahovanie do Petrobrasu sa skončilo, keď exprezidentka v roku 2016 čelila ústavnej žalobe a odvolali ju z úradu.